Broj: 711-I-1360-P-96-19/21-05-8

Zagreb, 9. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Bože Petrova, zastupnika u Hrvatskom saboru**,pokrenutom odlukom Povjerenstva broj: 711-I-549-P-96-19/21-04-8 od 19. veljače 2021.g., na 134. sjednici, održanoj 9. srpnja 2021.g., donosi sljedeću:

**ODLUKU**

1. **Propustom da po pisanom pozivu Povjerenstva u danom roku obrazloži nesklad, odnosno priloži odgovarajuće dokaze potrebne za usklađivanje imovine prijavljene: u izvješćima o imovinskom stanju dužnosnika podnesenim 24. kolovoza 2017.g., 29. lipnja 2018.g. te 15. ožujka 2019.g. i stanja imovine kako proizlazi iz podataka pribavljenih od nadležnih tijela, i to u dijelu podataka o plaći te u izvješćima o imovinskom stanju dužnosnika podnesenim 27. siječnja 2016.g., 22. veljače 2016.g., 14. studenoga 2016.g., 24. kolovoza 2017.g., 29. lipnja 2018.g. i 19. kolovoza 2020.g. i stanja imovine kako proizlazi iz podataka pribavljenih od nadležnih tijela, i to u dijelu podataka o ostalim prihodima,**

**dužnosnik Božo Petrov, zastupnik u Hrvatskom saboru, počinio je povredu članka 27. ZSSI-a, u vezi s člankom 8. i 9. ZSSI-a.**

1. **Za povredu ZSSI-a, opisanu pod točkom I. izreke ove Odluke, dužnosniku Boži Petrovu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 1000,00 kn.**

Obrazloženje

Povjerenstvo je na 116. sjednici, održanoj dana 19. veljače 2021.g., pokrenulo postupak za odlučivanje o sukobu interesa protiv dužnosnika Bože Petrova, zastupnika u Hrvatskom saboru, zbog moguće povrede članka 8. i 9. ZSSI-a, koja proizlazi iz:

- propusta da po pisanom pozivu Povjerenstva obrazloži nesklad i priloži odgovarajuće dokaze potrebne za usklađivanje imovine prijavljene u izvješćima o imovinskom stanju dužnosnika, podnesenim 24. kolovoza 2017.g., 29. lipnja 2018.g. te 15. ožujka 2019.g. i stanja imovine kako proizlazi iz podataka pribavljenih od nadležnih tijela, i to u dijelu podataka o plaći te

- propusta da po pisanom pozivu Povjerenstva obrazloži nesklad i priloži odgovarajuće dokaze potrebne za usklađivanje imovine prijavljene u izvješćima o imovinskom stanju dužnosnika podnesenim 27. siječnja 2016.g., 22. veljače 2016.g., 14. studenoga 2016.g., 24. kolovoza 2017.g., 29. lipnja 2018.g. te 19. kolovoza 2020.g. i stanja imovine kako proizlazi iz podataka pribavljenih od nadležnih tijela, i to u dijelu podataka o ostalim prihodima.

Člankom 3. stavkom 1. podstavcima 2., 3. i 4. ZSSI-a propisano je da su predsjednik i potpredsjednici Hrvatskog sabora, zastupnici u Hrvatskom saboru te predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu ZSSI-a, a podstavkom 39. istog stavka i članka propisano je da su gradonačelnici i njihovi zamjenici također dužnnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Božo Petrov od 7. lipnja 2013.g. do 22. siječnja 2016. g. obnašao dužnost gradonačelnika Grada Metkovića, od 28. prosinca 2015.g. do 22. siječnja 2016.g. dužnost zastupnika u Hrvatskom saboru, od 22. siječnja do 13. listopada 2016.g. dužnost potpredsjednika Vlade Republike Hrvatske, od 14. listopada 2016.g. do 5. svibnja 2017.g. dužnost predsjednika Hrvatskog sabora, od 5. svibnja do 29. lipnja 2017.g. dužnost zastupnika u Hrvatskom saboru, od 30. lipnja 2017.g. do 22. srpnja 2020.g. dužnost potpredsjednika Hrvatskog sabora, a od 22. srpnja 2020.g. pa nadalje ponovno obnaša dužnost zastupnika u Hrvatskom saboru. Božo Petrov je stoga povodom obnašanja navedenih dužnosti obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u evidencije Povjerenstva utvrđeno je da je dužnosnik Božo Petrov podnio sljedeća izvješća o imovinskom stanju:

- 10. srpnja 2013. g. povodom stupanja na dužnost gradonačelnika Grada Matkovića,

- 2. ožujka 2015. g. povodom ispravka podataka,

- 6. ožujka 2015. g. povodom ispravka podataka,

- 27. siječnja 2016. g. povodom stupanja na dužnost zastupnika u Hrvatskom saboru,

- 22. veljače 2016. g. povodom ispravka podataka

- 22. veljače 2016. g. povodom prestanka obnašanja dužnosti zastupnika u Hrvatskom saboru,

- 22. veljače 2016. g povodom stupanja na dužnost potpredsjednika Vlade Republike Hrvatske,

- 14. studenog 2016. g. povodom prestanka obnašanja dužnosti potpredsjednika Vlade Republike Hrvatske,

- 14. studenog 2016. g. povodom stupanja na dužnost predsjednika Hrvatskog sabora,

- 24. kolovoza 2017. g.povodom prestanka obnašanja dužnosti predsjednika Hrvatskog sabora,

- 24. kolovoza 2017. g. povodom stupanja na dužnost zastupnika u Hrvatskom saboru,

- 29. lipnja 2018. g. povodom promjene,

- 15. ožujka 2019. g. povodom promjene,

- 21. ožujka 2019. g. povodom ispravka podataka,

- 27. ožujka 2019. g. povodom ispravka podataka i

- 19. kolovoza 2020. g. povodom ponovnog izbora na dužnost zastupnika u Hrvatskom saboru.

Povjerenstvo je, na temelju članka 24. ZSSI-a, provelo redovitu provjeru podataka iz izvješća o imovinskom stanju dužnosnika, i to u dijelu podataka o plaći i ostalim prihodima dužnosnika.

U postupku redovite provjere utvrđeno je da je dužnosnik Božo Petrov u izvješćima o imovinskom stanju podnesenim 24. kolovoza 2017.g., 29. lipnja 2018.g. te 15. ožujka 2019.g. naveo da obnaša dužnost zastupnika u Hrvatskom saboru te da za navedeno prima plaću u neto mjesečnom iznosu od 15.361,19 kn. Dužnosnik je potom u izvješću o imovinskom stanju koje je podnio 21. ožujka 2019.g. sa svrhom ispravka podataka također naveo da obnaša dužnost zastupnika u Hrvatskom saboru, međutim naveo je da prima plaću u neto mjesečnom iznosu od 19.893,50 kn. U izvješću podnosesnom 27. ožujka 2019.g. dužnosnik je ispravio podatak o dužnosti koju obnaša, odnosno unio je podatak da obnaša dužnost potpredsjednika Hrvatskog sabora.

Povjerenstvo je uvidom u Informatički sustav Porezne uprave utvrdilo da je u navedenom razdoblju dužnosnik primao neto plaću u sljedećim iznosima:

- 4. kolovoza, 6. rujna i 5. listopada 2017.g. u iznosu od 19.729,96 kn,

- 7. studenoga 2017.g. u iznosu od 19.789,43 kn,

- 7. prosinca 2017.g., 8. siječnja, 7. veljače, 7. ožujka, 6. travnja, 7. svibnja, 7. lipnja, 5. srpnja, 6. kolovoza, 6. rujna i 5. listopada 2018.g. u iznosu od 19.811,73 kn,

- 7. studenoga 2018.g. u iznosu od 19.868,60 kn,

- 7. prosinca 2018.g., 7. siječnja, 7. veljače i 6. ožujka 2019.g. iznos od 19.893, 50 kn.

Vezano za navedeno, Povjerenstvo ukazuje da je dana 24. prosinca 2018.g. donijelo Smjernicu i uputu broj: 711-I-1724-R-91/18-01-8 u kojoj se navodi da se promjena primanja od dužnosti za koju se podnosi izvješće o imovinskom stanju smatra promjenom na imovini koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, ako se neto iznos plaće na godišnjoj razini (zbroj mjesečnih neto plaća na godišnjoj razini) promjeni za više od 10%. Navedena Smjernica i uputa javno je objavljena na mrežnim stranicma Povjerenstva te je dostavljena u korisnički račun svih dužnosnika.

S obzirom da je usporedbom podataka iz izvješća o imovinskom stanju dužnosnika podnesenih 24. kolovoza 2017.g., 29. lipnja 2018.g. te 15. ožujka 2019.g. te podatka prikupljenih od Porezne uprave utvrđen nesklad između prijavljenih i prikupljanih podataka o primanjima od dužnosti za koju se podnosi izvješće o imovinskom stanju u iznosu većem od 10% na godišnjoj razini, Povjerenstvo je dužnosniku Boži Petrovu dana 26. ožujka 2019.g. uputilo zaključak broj: 711-I-671-IK-279-15/19-13-10 kojim ga je pozvalo da se o utvrđenom neskladu očituje.

Dužnosnik je navedeni zaključak zaprimio 30. travnja 2019.g. te je u zakonom propisanom roku dostavio očitovanje na isti u kojem u bitnome navodi da je došlo do nenamjernog propusta da pravovremeno ažurira podatke o dužnosti i visini plaće.

Iako je dužnosnik ispravio podatak o plaći u imovinskoj kartici podnesenoj 21. ožujka 2019.g., Povjerenstvo obrazlaže da dužnosnik u svom očitovanju na zaključak nije opravdao utvrđeni nesklad vezano za pogrešno naveden podatak o iznosu plaće koju je primao za dužnost potpredsjednika Hrvatskoga sabora u karticama podnesenim 24. kolovoza 2017.g., 29. lipnja 2018.g. te 15. ožujka 2019.g.

Naime, opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka iz podnesenih izvješća o imovinskom stanju u smislu članka 26. i 27. ZSSI-a, znači da bi dužnosnik trebao obrazložiti i dokazati da je njegovo imovinsko stanje koje je prikazao u podnesenom izvješću o imovinskom stanju istinito i točno, odnosno da podaci koje je Povjerenstvo prikupilo od nadležnih tijela ne prikazuju stvarno stanje imovine dužnosnika.

Dužnosnik je, međutim, u svom očitovanju na zaključak potvrdio da su podaci pribavljeni od nadležnih tijela istiniti i točni te da je Povjerenstvo u postupku redovite provjere točno utvrdilo da dužnosnik u izvješćima o imovinskom stanju podnesenim 24. kolovoza 2017.g., 29. lipnja 2018.g. te 15. ožujka 2019.g. nije naveo točne podatke o primanjima na mjesečnoj razini od dužnosti za koju se podnosi izvješće o imovinskom stanju. Takvim očitovanjem dužnosnik nije uskladio prijavljenu imovinu s imovinom utvrđenom u postupku redovite provjere, već je naprotiv potvrdio postojanje nesklada.

Nadalje, u redovitoj provjeri je također utvrđeno da je dužnosnik u dijelu podataka „Ostali prihodi“ u izvješću o imovinskom stanju podnesenom 2. ožujka 2015.g. te svim kasnije podnesenim izvješćima o imovinskom stanju navodio da od Zdravstvene ustanove za medicinu rada, Metković ostvaruje prihod od 2,000,00 kn godišnje.

Povjerenstvo je, međutim, neposrednim uvidom u Informatički sustav Porezne uprave utvrdilo da je dužnosnik ostvario dohodak od Zdravstvene ustanove za medicinu rada u sljedećim godišnjim iznosima:

- u 2014.g. ukupan iznos od 2.000,00 kn

- u 2015.g. ukupan iznos od 4.400,00 kn

- u 2016.g. ukupan iznos od 3.000,00 kn,

- u 2017.g. ukupan iznos od 2.900,00 kn

- u 2018.g. ukupan iznos od 2.000,00 kn

- u 2019.g. ukupni iznos od 500,00 kn.

Povjerenstvo ukazuje da se sukladno ranije navedenoj Smjernici i uputi broj: 711-I-1724-R-91/18-01-8 od 24. prosinca 2018., koja je objavljena na mrežnim stranicama Povjerenstva te je dostavljena dužnosnicima putem korisničkih računa, promjenom na imovini koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, smatra i svaki ostvareni ostali prihod dužnosnika u tekućoj godini.

Sukladno ustaljenoj praksi Povjerenstva, iznos primitka dužnosnika navedenog u podnesenom izvješću o imovinskom stanju koji se razlikuje za više od 10% od iznosa koji je dužnosnik primio sukladno podacima nadležnog tijela, smatra se neskladom, odnosno nerazmjerom u smislu ZSSI-a.

S obzirom da je gore utvrđeni drugi dohodak dužnosnik ostvarivao svake godine, ali u neredovitim intervalima, dužnosnik je ispravno odabrao mogućnost da iste primitke prijavi na godišnjoj razini. Imajući u vidu odredbu članka 8. stavka 2. ZSSI-a, dužnosnik je bio obvezan, nakon što je jednom prijavio navedeni iznos od 2.000,00 kuna na godišnjoj razini, na kraju svake sljedeće godine razmotriti je li u tijekom iste kalendarske godine došlo do promjene u ukupnom iznosu ostvarenom po toj osnovi te, ako jest, takvu promjenu prijaviti istekom godine u kojoj je do promjene došlo. Ako je i tijekom iduće kalendarske godine podnosio izvješća o imovinskom stanju, opravdano je nastaviti prijavljivati godišnji iznos ostvaren u prethodnoj godini, a koncem godine ponovo razmotriti je li došlo do promjene u odnosu na zadnje prijavljeni iznos. Prema tome, ako je dužnosnik propustio istekom godine prijaviti promjenjeni iznos primitka na godišnjoj razini, onda u odnosu na sva izvješća o imovinskom stanju podnesena tijekom iduće kalendarske godine postoji nesklad ili nerazmjer u pogledu podatka o takvom primitku.

Povjerenstvo je stoga utvrdilo da je dužnosnik u izvješćima o imovinskom stanju podnesenim u 2015.g. ispravno naveo godišnji iznos od 2.000,00 kn koji je ostvario u 2014.g. te je u izvješćima podnesenim u 2019.g. ispravno naveo godišnji iznos od 2.000,00 kn, ostvaren u 2018.g.

Međutim, dužnosnik je istekom 2015.g., 2016.g., 2017.g. i 2019.g. propustio prijaviti bitnu promjenu u navedenim prihodima na godišnjoj razini te je u svim podnesenim izvješćima o imovinskom stanju podnesenim u 2016.g. (izvješća o imovinskom stanju podnesena 27. siječnja 2016. g., 22. veljače 2016., 14. studenog 2016. g.), u 2017.g. (izvješća o imovinskom stanju podnesena 24. kolovoza 2017. g.), u 2018.g. (izvješće o imovinskom stanju podneseno 29. lipnja 2018.g.) i 2020.g. (izvješće o imovinskom stanju podneseno 19. kolovoza 2020.g.) naveo iznos navedenih primitaka na godišnjoj razini za proteklu godinu u iznosu koji odstupa za više od 10% od stvarno primljenog iznosa.

Slijedom navedenoga, usporedbom podataka iz podnesenih izvješća o imovinskom stanju dužnosnika Bože Petrova iz 2015.g., 2016.g., 2017.g. i 2019.g. i podataka prikupljenih od nadležnih tijela u Republici Hrvatskoj utvrđen je nesklad u podacima o ostvarenim primicima od isplatitelja Zdravstvena ustanova za medicinu rada, Metković, budući da se iznosi drugog dohotka dužnosnika, koje je dužnosnik unio u navedena izvješća o imovinskom stanju razlikuju za više od 10% od iznosa koje je dužnosnik primio prema podacima Porezne uprave Ministarstva financija, odnosno dužnosnik nije izvijestio Povjerenstvo o promjenama u pogledu ostvarenog ostalog prihoda.

S obzirom na ovako utvrđeni nesklad, Povjerenstvo je dužnosniku Boži Petrovu dana 1. listopada 2020.g. uputilo zaključak broj: 711-I-1345-RP-48/20-02-10 kojim je dužnosnik pozvan da dostavi očitovanjes potrebnim dokazima o utvrđenom neskladu. Navedeni zaključak dužnosnik je zaprimio 28. listopada 2020.g. no na isti se nije očitovao.

Povjerenstvo je stoga na temelju članka 27. ZSSI-a pokrenulo postupak protiv dužnosnika zbog povrede odredbi iz članka 8. i 9. navedenog Zakona, koja proizlazi iz propusta da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješćima o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, i to u dijelu podataka o plaći te podataka o ostalim prihodima dužnosnika.

Dužnosnik se na odluku o pokretanju postupka nije očitovao.

S obzirom da dužnosnik u svom očitovanju na zaključak Povjerenstva broj: 711-I-671-IK-279-15/19-13-10 od 26. ožujka 2019.g. nije opravdala utvrđeni nesklad u odnosu na plaću te nije dostavio svoje očitovanje na zaključak Povjerenstva broj: 711-I-1345-RP-48/20-02-10 od 1. listopada 2020.g. u pogledu nesklada u podacima o ostvarenim primicima od isplatitelja Zdravstvena ustanova za medicinu rada, Metković niti je dostavio očitovanje na odluku o pokretanju postupka, Povjerenstvo je donijelo Odluku kako je navedeno u točki I. izreke ovog akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika, cijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje sankcije više od Zakonom propisanog minumuma utjecala je okolnost da je dužnosnik pogrešno naveodva dva različita podatka u podnesenim izvješćima o imovinskom stanju, i to podatka o plaći i podatke o ostalim prihodima te duži vremenski period u kojem dužnosnik nije uskladio podatke o plaći i ostalim prihodima sa stvarnim stanjem. Kao okolnost koja ublažava težinu povrede te opravdava izricanje sankcije bliže Zakonom propisanom minimumu Povjerenstvo je uzelo u obzir činjenicu da je dužnosnik uimovinskoj kartici podnesenoj 21. ožujka 2019.g. unio točan podatak o plaći koju prima te da je riječ o relativno malim iznosima na godišnjoj razini koje je dužnosnik ostvarivao od Zdravstvene ustanove za medicinu rada, Metković.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosnici izrekne sankcija obustave isplate dijela neto mjesečne plaće, u ukupnom iznosu od 4.000,00 kuna, koja će se izvršiti u 4 jednaka uzastopna mjesečna obroka svaki u pojedinačnom mjesečnom iznosu od 1.000,00 kn.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Božo Petrov, elektronička dostava
2. Podnositelju novinarskog upita
3. Objava na internetskoj stranici Povjerenstva
4. Pismohrana